《徐梦弼以诗求芦菔辄次来韵》
金朝·刘迎

昔闻赵州老，老大犹汎爱。说法利人天，机缘不胜载。

当年镇府话，盖以小喻大。具眼领略之，于兹岂无待。

呜呼后来者，见趣远不逮。又闻东坡公，谪居饱鲑菜。

暮年海南住，几席溪山对。自馔一杯羹，老狂犹故态。

最喜霜露秋，味出鸡豚外。乃知作诗本，口腹不无赖。

风流二大士，妙处无向背。在家与出家，相投若针芥。

先生今复然，秀句笔端快。谁云修法供，游戏出狼狈。

一饱待明年，桑麻歌佩佩。

作者简介：刘迎（约1144—1180）曾为唐州幕官。世宗大定十三年（1173）以荐书对策为当时第一，次年登进士第，授豳王府记室，改任太子司经，颇受金世宗第二子显宗允恭的亲重。大定二十年“从驾凉陉”，因病去世。